**Kari Risto Walden** (s. 1941 Kemi) on suomalainen Los Angelesissa ja Hangossa asuva taidemaalari. Hän herätti huomiota 1980-luvun puolivälissä jättämällä yritysjohtajauransa ja kouluttautumalla yli 40-vuotiaana kuvataiteilijan ammattiin.

Kari Waldenin isoisä oli jalkaväenkenraali, sotaministeri ja Yhtyneiden Paperitehtaiden perustaja Rudolf Walden ja setä vuorineuvos Juuso Walden. Hänen äitinsä oli englantilainen, ja poika kävi Suomessa englantilaisen koulun. Kari Walden valmistui kauppatieteiden maisteriksi Helsingin kauppakorkeakoulusta ja toimi opintojensa ohella 1960-luvun puolivälissä Suomen ylioppilaskuntien liiton kansainvälisten asioiden sihteerinä. Hän toimi 1980-luvun alussa ydinvoimayhtiö Teollisuuden Voiman talousjohtajana.

Walden opiskeli Vapaassa taidekoulussa 1981–1983, Taideteollisessa korkeakoulussa 1983–1984 ja valmistui Kuvataideakatemiasta 1988. Yhdysvalloissa hän on opiskellut 1980-luvun loppupuolella kuvataidetta San Francisco Art Institute- ja New Yorkin School of Visual Arts -oppilaitoksissa ja elokuvaa 1990-luvulla New Yorkin Film Academyssä ja Kalifornian yliopiston elokuvaosastolla Los Angelesissa.

Yhdysvalloissa Walden harjoitti 1990-luvun alussa kiinteistösijoittamista New Yorkissa pyrkien saneeraamaan erään SoHon vanhan tekstiilitehtaan "The Walden House" -toimistohotelliksi ja toisen kiinteistön konferenssi- ja kulttuurikeskukseksi. Hän kuitenkin joutui vaikeuksiin laman ja paikallisen mafian kourissa ja joutui kertomansa mukaan tappouhkausta paetakseen muuttamaan Los Angelesiin. 1990-luvun puolenvälin paikkeilla Walden asui ja työskenteli pari vuotta Pariisissa, kunnes palasi Los Angelesiin. Siellä hän on maalaamisen ohella tehnyt elokuvakäsikirjoituksia ja voittanut kunniamaininnan UCLA:n ja Dreamworks-yhtiön kilpailussa. Hän on myös suunnitellut taidelasia muun muassa Muurlan Lasille vuosina 2007–2011. 1990-luvun loppupuolella hän teki muutamia tv-ohjelmia Yleisradiolle.

Kari Walden asuu osan vuodesta Hangossa.

Lähteet
-------

1. ↑  Past Auction Results: Kari Walden, Artnet.com. Viitattu 1.5.2014.
2. ↑  Petteri Piirainen: Keski-iän tragedia: Onko työelämä ainoa oikea elämä? (Arkistoitu – Internet Archive), Nettiradio Mikaeli 2000. Viitattu 1.5.2014.
3. ↑  Valkonen, Markku: Loistavasti markkinoitu taide. (Pakina Waldenin julkisuuden hyödyntämisestä.) *Helsingin Sanomat*, 11.8.1985, s. 14. Näköislehden aukeama (vain tilaajille). Viitattu 1.11.2017.
4. 1 2 3 4  Erkki ja Ilona Kanto: *Miten Hollywood valloitetaan? Suomalaisella sisulla menestystä tavoittelemassa – tositarinoita showmaailman mekasta*. Karisto 2001. Sivu 141–143. ISBN 951-23-4162-x.
5. ↑  Kari Waldenin keskustelukommentti jutun *Lipponen: Totuus "uuden ulkopolitiikan" uhasta* alla, Suomen Kuvalehti 19.9.2008. Viitattu 1.5.2014.
6. ↑  Juhani Ikonen: TVO:n käyttötoiminnan isä. Ytimekäs, Teollisuuden Voima Oy:n yhtiölehti 2/2012, sivu 25. Viitattu 1.5.2014.
7. 1 2 3  CV (Arkistoitu – Internet Archive), © 2008 Kari Walden. Viitattu 1.5.2014.
8. ↑  Postings: SoHo Renovation; A Business Pied-a-Terre, The New York Times 7.7.1991. Viitattu 1.5.2014.
9. ↑  Glass (Arkistoitu – Internet Archive), © 2008 Kari Walden. Viitattu 1.5.2014.
10. ↑  Merja Ilpala: Hanko kaipaa omaa taidesatamaa, Turun Sanomat 28.5.2007. Viitattu 1.5.2014.

Aiheesta muualla
----------------

* Kari Waldenin verkkosivusto
* Waldenin tv-ohjelma lasten mielenterveydestä (1997) Ylen Elävässä arkistossa